དེ་ཡང་རང་རེའི་བོད་ཀྱི་ཡུལ་དུ་དུས་སྔ་མོ་ཞིག་ནས་རྩོམ་རིག་གི་ལག་ལེན་ཡོད་ལ་མི་རིགས་རང་གི་སྒེར་ཚུགས་ལྡན་པའི་རྩོམ་སྲོལ་ཞིག་ཏུ་ཆགས་ཤིང་ད་བར་གྱི་རྩོམ་རིག་ཁྱབ་ཁོངས་ན་མར་རྩམ་གྱི་དྲི་མ་འཐུལ་བཞིན་མཆིས་ཏེ།ང་ཚོས་བོད་བཙན་པོའི་དུས་སུ་ཡིག་ཐོག་ཏུ་ཕབ་པའི་དུས་སྔ་མོའི་ངག་རྩོམ་དག་ལ་བལྟ་ཀློག་རོ་མྱོང་བྱས་ཚེ་སེམས་སུ་མཐུན་སྣང་ཞིག་དང་རང་རེའི་ཨ་མྱེས་ཡབ་མེས་རྣམས་ལ་མངོན་མེད་ཀྱི་དད་སེམས་ཤིག་ངང་གིས་འབྱུང་བ་ནི་སོ་སོའི་སེམས་སུ་ཁྲིགས་ཁྲིགས་རེད།རང་རེར་ཡིག་ཐོག་གི་ལམ་ནས་བྱུང་བའི་རྩོམ་པའི་གཞུང་ལུགས་སམ་ཤེས་བྱ་ནི་སྤྱི་ལོའི་དུས་རབས་བཅུ་གཉིས་སུ་༧ས་པཎ་གྱིས་མཛད་པའིམཁས་པ་རྣམས་འཇུག་པའི་སྒོདང་དེའིརང་འགྲེལབྱུང་བ་ནས་མགོ་ཚུགས་ཤིང་ལྷག་པར་སྤྱི་ལོའི་དུས་རབས་བཅུ་གསུམ་པའི་སྤྱི་ལོ༡༢༧༧ལོར་ས་སྐྱའི་གཙུག་ལག་ཁང་དུ་ལོ་ཙྰ་བ་ཤོང་སྟོན་རྡོ་རྗེ་རྒྱལ་མཚན་མཆོག་གིས་རྒྱ་གར་སྙན་གཞུང་བོད་དུ་བསྒྱུར་བ་དང་དེའི་བོད་འགྲེལ་ཆར་རྗེས་ཀྱི་ཤ་མོ་བཞིན་དུ་ཐོན་པ་ལས་བོད་ཀྱི་རྩོམ་རིག་གཞུང་ལུགས་སམ་རྩོམ་པའི་ཤེས་བྱ་ཞེས་བྱ་བ་གྲངས་ཀྱིས་ཚད་དུ་འགོད་ནུས་པ་བྱུང་བ་རེད་ལསྙན་ངག་མེ་ལོང་མའི་བོད་འགྲེལ་དེ་དག་བོད་ཀྱི་འགྲེལ་བྱེད་མཁན་པོ་ཚོས་བསྲེགས་བཅད་བརྡར་བའི་གསེར་བཞིན་དུ་མི་རིགས་རང་གི་གཤིས་དང་མཐུན་པའི་འགྲེལ་རྩོམ་མམ་རྩོམ་པའི་གཞུང་ལུགས་ལར་ཞེན་གྱི་ལྷག་བསམ་དང་བཅས་ཏེ་ཕྱི་རབས་པ་རྣམས་ལ་འཇིག་རྟེན་མཐོ་སྒང་འདིའི་འཚོ་རྟེན་དུ་བཞག་གནང་བ་ཡིན་མོད་ང་ཚོསརྐང་ལམ་ཕྲ་མོའིནང་གི་རྒན་རྒོན་ལོ་ལོན་ཚོ་དང་སྒྲུང་པ།མགར་བ་བཅས་ཀྱི་གཤིས་སུ་བཟུང་སྟེ་སྔོན་བྱོན་མཁས་པ་ཚོར་སྡིགས་མོ་དང་འཁང་ར་བྱས་ཏེ་ལམ་ཁ་ཤོ་སྣ་རལ་དུ་གྱུར་པ་ནི་རང་ཅག་གིས་བཟོས་པ་ལས་དེ་ལ་ལེ་ལན་བྱ་རྒྱུ་ཅང་མ་མཆིས།དེས་ན་གུས་པས་བོད་ཀྱི་རྩོམ་རིག་གཞུང་ལུགས་ལ་མི་རིགས་རང་གི་ཁྱད་ཉམས་ལྡན་དགོས་པའི་སྐོར་ཤོད་པ་ལས་ནང་གསེས་དང་པོར་བོད་སྔ་རབས་ཀྱི་རྩོམ་པའི་ཤེས་བྱའི་མི་རིགས་ཀྱི་རང་བཞིན་སྐོར་བརྗོད་པ་བྱ་སྟེ།